《春寒，林仲偕从弟过鹿，酒中述游迹并庚子在京时事；歌以寄之》
清代·洪繻

我尝楼头望沧海，长恨怀抱不得开！春寒连日风和雨，忽闻客自山中来。

客楼诗酒纵谈宴，彷佛高、李登吹台。眼前吐气无蓬莱，抵掌大块如尘埃。

就中一人自远至，行尽中原万里地。西拂华岳、东泰山，北沿黄河、南淮、泗。

太行秋色马头来，吴苑晓霜襟面渍。朝浮淮水江水舟，夕宿焦山金山寺。

半渡闻得广陵钟，六桥看得西湖芰。吊古屡酣燕市歌，感时直下雍门泪。

酒半为我谈帝京，巍巍宫阙妖狐鸣。风声鹤唳无人色，戈船纷到西洋兵。

将军死绥天子去，关河咫尺无由行。鬼火燐燐照白骨，虎牙戛戛腾阴坑。

君也万死寄一生，先时蹑屩出昌平。惊魂未定更浪迹，到处访古停行旌。

驻骖才听华亭鹤，挂席去狎扶桑鲸。壮哉风涛万里程，可怜尘事无一成！

君谈未已我长叹，世途于今是极乱。东西夷夏溃长防，南北河山归糜烂。

吾台已付弱水沈，中邦亦共破舟看。纵觉黄图终崛兴，不免黑风此吹散。

中宵难著祖生鞭，空听鸡声号至旦。酒间慷慨欲悲歌，门外风多更雨多。

北斗沈天夜滂沱，我歌斫地君则那。君家诗思况如涌，大山、小山能唱和。

其一中原历险远，其一海外历惊波。眼里多少舞天魔，流露诗间即楚骚。

他日示我一尺卷，下倾沧海上银河。